Mette Frederiksen: Syrienkrigere skal ikke hjem til Danmark - Avisen.dk\nMette Frederiksen: Syrienkrigere skal ikke hjem til Danmark\nLars Løkke mener ikke, at man kan afvise danske syrienkrigere, der selv finder hjem til den danske grænse.\nEt ukendt antal danske statsborgere opholder sig i øjeblikket i Syrien, hvor de har kæmpet for Islamisk Stat. Og står det til Socialdemokratiets formand, Mette Frederiksen, skal de ikke have lov at sætte foden på dansk jord igen.\nDet slår hun fast i forbindelse med Folketingets spørgetime tirsdag, efter at justitsminister Søren Pape Poulsen (K) har meldt ud, at Danmark ikke kan nægte sine statsborgere at komme tilbage.\n- Det er mennesker, der har forladt Danmark og vores demokrati og som i mine øjne er landsforrædere og selvfølgelig ikke skal tilbage til Danmark, siger Frederiksen, der selv er tidligere justitsminister.\n- De skal heller ikke i mine øjne tilbage til Europa. Jeg synes tværtimod, at vi skal gøre alt, hvad vi kan, for at holde dem ude af vores land.\n- Derfor er det også min overbevisning, at de bør retsforfølges og afsone deres straf i de samfund, hvor deres uhyrlige forbrydelser er blevet begået, siger S-formanden.\nStatsminister Lars Løkke Rasmussen (V) erklærer sig enig med Frederiksen i, at syrienkrigerne er at betragte som landsforrædere. Og han siger også, at det er hans vurdering, at der endnu ikke er gjort nok for at finde en fælles europæisk løsning.\n- Det sagt, kan man ikke på forhånd udelukke, at nogle af disse mennesker - nogle er under lås og slå, nogle er på fri fod - af egen drift finder tilbage til vores grænse.\n- I det omfang de finder frem til vores grænse, så har vi et ansvar for at tage dem ind, hvis de er danske statsborgere. Og så skal de retsforfølges, siger Lars Løkke Rasmussen.\nStatsministeren håber fortsat på, at der kan findes en løsning i partnerskab med andre lande.\n- Jeg synes ikke, vi har udtømt mulighederne for at have en international samtale om, hvad vi stiller op med det her.\n- Det er ikke kun Danmark, der står med det problem, at vi har fok med vores statsborgerskab i Syrien. Det er der også andre lande, der har.\n- Nu er Isis (Islamisk Stat, red.) ved at være kæmpet ned, og det er rigtig godt. Og så skal de her folk dæmmes ind og under kontrol. Og det vil da være bedst, hvis det internationale samfund kan arbejde sammen om det, siger han.\nMette Frederiksen ser også en fælles international indsats som en mulighed.\n- Frankrig, Spanien, Tyskland, Belgien, Sverige og England står med nøjagtig de samme problemer, at vi har en gruppe af primært yngre mennesker, som er landsforrædere, og som har forladt vores lande og givet har begået alvorlige forbrydelser.\n- Ingen af os har en interesse i, at nogen af dem vender tilbage til Europa og kommer her på noget tidspunkt, siger hun.


Kloster: The Waves And Winds Still Know His Voice – diskant.dk\nIkke-kategoriseret juni 19, 2011 juni 20, 2011\nEr man forfalden til eksempelvis Current 93 eller Mount Eerie, eller blot nysgerrig overfor et unikt og sjældent værk i dansk musik, vil Klosters album skabe en times eksistentielt reflekterende rum.\nDen guddommelige fredfyldthed\nMultiinstrumentalisten Mikael R Andreasen har med The Waves And Winds Still Know His Voice beriget os med en times pastoral neo-folk fra 1300-tallet. Under pseudonymet Kloster er dette fjerde udspil med et kollektiv af danske musikere under ledelse af Andreasen. Intet mindre end 17 personer bidrager denne gang, heriblandt Jonas Petersen (Hymns From Nineveh), Jakob Brixen (Mechanical Bird), Sarah Hepburn, RebekkaMaria og Emil Nikolaisen (Serrena Maneesh), som de mest prominente navne. Det er dog svært at høre, for den store kollektive indsats er så underspillet og subtil, at udkommet er omvendt proportionelt med antallet af mennesker. Eneste sted der kommer decideret forstærkning og slagfærdig volumen på guitarerne er på ”I Know Why”, selvom de også her holdes stramt i ave.\nPå The Waves And Winds Still Know His Voice er Andreasens udgangspunkt en cirklen om tekster primært skrevet af den britiske mystiker Julian Of Norwich, men også Emily Dickinsons digte, latinske bønner og Andreasen egne tekster indgår.\nDet er et dybt ambitiøst og gennemarbejdet album, som ved første øjekast kan virke for prætentiøst og frelst i sin vedholdende dybfølthed og insisterende gejstlige stemninger. Der er særdeles højt til loftet og Andreasen er ikke bange for det højstemte og pastorale – bare lyt til ”Morning Song”, der efter sangens afrunding fyldes med tre min. kirkeklokker! – men er samtidig næsten asketisk i sit udtryk. Andreasens kristne tro gennemsyrer albummet og selvom jeg er af en anden og mere videnskabelig eksistensoverbevisning, formår han at sprede kærlighed og en smittende sjælero i mig. Det er simpelthen saliggørende, helende og svært opløftende, at være i selskab med.\nDet lange album er nok en for stor mundfuld for mange, men er man i mentalt humør til en times fredfyldt, meditativ og sagte vellyd, fås det ikke meget bedre. Det er endvidere et album, der vokser for hver gennemlytning, så tålmod er et imperativt vilkår hos Kloster.\nDer bliver smagt på ordene, som f.eks. ”Comforting Words”, der indeholder linjerne: ”I Will Make All Things Well / I Shall Make All Things Well / I May Make All Things Well / And I Can Make All Things Well” som repeteres chantende gennem hele nummeret i en varmt orkestreret melodi. Ordene er få, men sært betydningsfulde overalt på udspillet og selvom det kan synes simpelt på skrift, ender man ofte med en klump i halsen, når musikken omfavner lyrikken.\nDet er tunge melankolske sager, ikke kun når Julian Of Norwich, Dickinson eller King David tekstualiseres, men også når Andreasen står alene med lyrikken. Et eksempel er den musikalsk underskønne ”A Short Attempt” der lyder: ”I Will Sing My Songs For You / I Sing Them From A Bleeding Heart / I´m Quite Sure You Hear My Songs / And I Think You Care / I Don´t Intend A Lot Of Words / I Don´t Intend To Whine / A Short Attempt To Let You Know / That I Have Not Been Well”. Her assisteres Andreasen af Sarah Hepburn, som komplementerer og spændingsstyrker hans sarte lyse vokal rigtig godt.\nDen klassiske traditional ”Wayfaring Stranger” er både bevægende og virkningsfuld i sin enkle opsætning. Sensitive næsten hviskende vokaler fra Andreasen, suppleres af Solrun Stigs smukke stemme i en ramme af bas, guitar, sav og fløjte. Dén version giver Sixteen Horsepowers uovervindelige cover kamp til stregen. Solrun Stig har i øvrigt en evne til, at løfte fremragende numre til noget endnu mere musikalsk eksklusivt. Hun brillerede bl.a. på Homesick Hanks album Ghosts fra sidste år, hvor hun gjorde en sensuel og smuk entré.\nEr man forfalden til eksempelvis Current 93 eller Mount Eerie, eller blot nysgerrig overfor et unikt og sjældent værk i dansk musik, vil Klosters skrøbeligt intime, men også storladent ambitiøse The Waves And Winds Still Know His Voice skabe en times eksistentielt reflekterende rum, der gør underværker ved ens åndedræt og sjæl.\nKloster spiller på en af årets Roskildefestival-scener og dér står jeg med garanti.